Tiener verdrink toe hy saam met vriende gaan swemArgieffoto ŉ Tienerseun het Saterdag in die Coronationdam in Krugersdorp aan die Wes-Rand verdrink. Athlenda Mathe, woordvoerder van Netcare 911, het gesê die seun het omstreeks 15:30 saam met vriende gaan swem toe hy in die moeilikheid beland en verdrink het. “Paramedici van Netcare 911 was op die toneel saam met die provinsiale nooddienste, beamptes van die Krugersdorp-brandweer en polisieduikers,” het sy gesê. Die seun se liggaam is omstreeks 18:00 opgespoor en deur die polisieduikers uit die water gehaal. Hy is kort daarna deur paramedici op die toneel dood verklaar. Die seun se presiese ouderdom was nie dadelik bekend nie. Die polisie doen ŉ geregtelike doodsondersoek.